SL Uradni list Evropske unije L 208/7

IZVEDBENA UREDBA KOMISIJE (EU) 2015/1349

z dne 3. avgusta 2015

o spremembi Priloge I k Uredbi (ES) št. 798/2008 glede vnosa za Južno Afriko na seznamu tretjih držav, ozemelj, območij ali kompartmentov, iz katerih je dovoljen uvoz nekaterega perutninskega blaga v Unijo ter njegov tranzit skozi Unijo v zvezi z visokopatogeno aviarno influenco

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (1), in zlasti uvodnega stavka člena 8, prvega pododstavka točke 1 člena 8, točke 4 člena 8 in člena 9(4)(c) Direktive,

ob upoštevanju naslednjega:

(1) Uredba Komisije (ES) št. 798/2008 (2) določa zahteve za izdajanje veterinarskih spričeval za uvoz perutnine in perutninskih proizvodov (v nadaljnjem besedilu: blago) v Unijo in njihov tranzit skozi Unijo, vključno s skladiščenjem med tranzitom. Uredba določa, da je uvoz blaga v Unijo in njegov tranzit skozi Unijo dovoljen le iz tretjih držav, z ozemelj, območij ali iz kompartmentov, navedenih v stolpcih 1 in 3 tabele v delu 1 Priloge I k navedeni uredbi.

(2) Uredba (ES) št. 798/2008 določa tudi pogoje za tretjo državo, ozemlje, območje ali kompartment, da se lahko šteje za prosto oz. prost visokopatogene aviarne influence (v nadaljnjem besedilu: HPAI).

(3) Južna Afrika je na seznamu v delu 1 Priloge I k Uredbi (ES) št. 798/2008 navedena kot tretja država, iz katere je dovoljen uvoz matičnih in proizvodnih ratitov, valilnih jajc in enodnevnih piščancev, mesa ratitov, jajc, jajčnih izdelkov in jajc, prostih specifičnih patogenih organizmov, v Unijo ter njihov tranzit skozi Unijo.

(4) Po izbruhih visokopatogene aviarne influence podtipa H5N2 na ozemlju Južne Afrike aprila 2011 je bil uvoz matičnih in proizvodnih ratitov, valilnih jajc in enodnevnih piščancev ratitov ter mesa ratitov prepovedan z Izvedbeno uredbo Komisije (EU) št. 536/2011 (3).

(5) Poleg tega sta bili sprejeti izvedbeni uredbi Komisije (EU) št. 991/2011 (4) in (EU) št. 110/2012 (5) v zvezi z razvojem stanja bolezni.

(6) Dokler ni bilo mogoče celotnega ozemlja Južne Afrike razglasiti za prosto HPAI, je bil dovoljen uvoz mesa ratitov iz ratitov, gojenih na registriranih zaprtih gospodarstvih z ratiti, z Izvedbeno uredbo Komisije (EU) št. 166/2014 (6) in Izvedbeno uredbo Komisije (EU) št. 952/2014 (7).

(7) Južna Afrika je 2. marca 2015 predložila informacije o svojem stanju HPAI in razglasila svoje celotno ozemlje za prosto navedene bolezni ter zaprosila za dovoljenje za ponovni izvoz mesa ratitov v Unijo.

(8) Službe Komisije so navedene informacije pregledale. Na podlagi navedene ocene in jamstev, ki jih je zagotovila Južna Afrika, so službe Komisije ugotovile, da bi bilo treba uvoz mesa ratitov znova dovoliti s celotnega ozemlja Južne Afrike.

(9) Prilogo I k Uredbi (ES) št. 798/2008 bi bilo zato treba ustrezno spremeniti.

(10) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Del 1 Priloge I k Uredbi (ES) št. 798/2008 se spremeni v skladu s Prilogo k tej uredbi.

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 3. avgusta 2015 Za Komisijo Predsednik Jean-Claude JUNCKER

(1) UL L 18, 23.1.2003, str. 11.

(2) Uredba Komisije (ES) št. 798/2008 z dne 8. avgusta 2008 o določitvi seznama tretjih držav, ozemelj, območij ali kompartmentov, iz katerih se dovolita uvoz perutnine in perutninskih proizvodov v Skupnost in njihov tranzit skozi Skupnost, ter zahtevah za izdajanje veterinarskih spričeval (UL L 226, 23.8.2008, str. 1).

(3) Izvedbena uredba Komisije (EU) št. 536/2011 z dne 1. junija 2011 o spremembi Priloge II k Odločbi 2007/777/ES in Priloge I k Uredbi (ES) št. 798/2008 glede vnosov za Južno Afriko na seznamu tretjih držav ali delov tretjih držav (UL L 147, 2.6.2011, str. 1).

(4) Izvedbena uredba Komisije (EU) št. 991/2011 z dne 5. oktobra 2011 o spremembi Priloge II k Odločbi 2007/777/ES in Priloge I k Uredbi (ES) št. 798/2008 glede vnosov za Južno Afriko na seznamu tretjih držav ali delov tretjih držav v zvezi z visoko patogeno aviarno influenco (UL L 261, 6.10.2011, str. 19).

(5) Izvedbena uredba Komisije (EU) št. 110/2012 z dne 9. februarja 2012 o spremembi Priloge II k Odločbi 2007/777/ES in Priloge I k Uredbi (ES) št. 798/2008 glede vnosov za Južno Afriko na seznamu tretjih držav ali delov tretjih držav (UL L 37, 10.2.2012, str. 50).

(6) Izvedbena uredba Komisije (EU) št. 166/2014 z dne 17. februarja 2014 o spremembi Uredbe (ES) št. 798/2008 v zvezi z zahtevami za izdajanje spričeval za uvoz mesa gojenih ratitov za prehrano ljudi v Unijo in vnosoma za Izrael in Južno Afriko na seznamu tretjih držav in ozemelj (UL L 54, 22.2.2014, str. 2).

(7) Izvedbena uredba Komisije (EU) št. 952/2014 z dne 4. septembra 2014 o spremembi Priloge I k Uredbi (ES) št. 798/2008 glede vnosa za Malezijo na seznamu tretjih držav, ozemelj, območij ali kompartmentov v zvezi z visoko patogeno aviarno influenco in glede vzorcev veterinarskih spričeval za uvoz perutnine, enodnevnih piščancev, valilnih jajc, perutninskega mesa, mesa gojenih ratitov in jajc (UL L 273, 13.9.2014, str. 1).